钦定古今图书集成/明伦汇编/官常典/第543卷 > 《为王仲昇谢加兵马使表》韦贯之
## 钦定古今图书集成/明伦汇编/官常典/第543卷 > 《为王仲昇谢加兵马使表》韦贯之

臣某言：“伏奉今月日制书，授臣元帅左厢兵马使兼
知滑州兵马使。恭承宠命，祗惧兼深。臣某《中谢》。臣闻
至理之代，为官择人，故能谟谋有成，授受惟允。若才
不称职，任非其能，冒进求荣，必贻祸败。”伏惟宝应元
圣文武皇帝陛下道齐濬哲，德迈徇齐。惟新景命，再
造区宇。微臣薄劣，早荷恩私，惭无樽俎之谋，累忝腹
“心之寄。拥旄仗钺，自北徂南，来翦凶渠，已嗟挫恶。守
节虽同于苏武，丧师有类于孟明，议以刑章，分从虀
粉。陛下察其本志，念臣微忠，特全首领，再加驱策，位
兼风宪，职典禁兵，抚己循涯，实为尘忝。每思陈力之
诚，窃惧妨贤之责，不谓更沐殊恩，猥当重任，佐皇太
子元戎之律，统王畿御侮之权。内省凡庸，必多败事。
乞停新命，别授时英。则朝章式序，军政无阙。无任”云
云。